Коми Республикаса Юралысь Вячеслав Гайзер вӧзйис боевӧй тышъясса ветеранъяслы лоны подулӧн ас вöляӧн уджалысь народнӧй дружинаяслы.

Правопӧрадокӧн могмӧдӧм кузя координационнӧй сӧвещаниелӧн заседание вылын сёрнитісны, кыдзи меставывса асвеськӧдлан органъяслы, правоохранительнӧй органъяслы да ас вӧляӧн уджалысь ӧтйӧза котыръяслы ӧтув решитны Коми Республикаса мутасын общественнӧй пӧрадок видзӧмын да инӧд торкалӧмъяс ӧлӧдӧмын могъяс.

«Йӧзлы, кодъяс кӧсйӧны отсасьны правоохранительнӧй органъяслы, быть колӧ лоны ёнӧн и вын-эбӧс боксянь, и моральнӧя. Та боксянь на дорӧ бура лӧсяласны вöвлöм военнӧйяс, кодъяс мунісны торъя школа, кодъяс вермасны юксьыны тӧдӧмлунъясӧн да опытӧн. Мӧд боксянь, колӧ быть лӧсьӧдны гражданаӧс видзан система. Медводз тайӧ йитчӧма дружинникъяслысь дзоньвидзалунсӧ страхуйтӧмкӧд, и тайӧ уджсӧ веськыда колӧ нуӧдны муниципалитетъяслы», - пасйис Коми Республикаса Юралысь.

Вячеслав Гайзер сідзжӧ вӧзйис Коми Республикалӧн Каналан Сӧветса депутатъяслы дасьтыны федеральнӧй нормативнӧй инӧда актъясӧ вежсьӧмъяс пыртӧм кузя законодательнӧй водзмӧстчӧм, мый урчитас ас вӧляысь народнӧй дружинаяслысь уджсӧ.

«Куимысь унджык во сайын примитӧма республикаса оланпас, но ӧнӧдз на республикаса быд муниципалитетын абуӧсь народнӧй дружинаяс. Сыысь унджык, артмӧдӧм дружинаяс пиысь пыр подув вылын уджалӧны сӧмын Выльгортса да Зеленечса ас вӧляӧн отсасьысьяс. Ми кӧ лыддям, мый миянсянь ставсӧ вӧчӧма, но удж веськӧдлӧмын оз тырмыны колана нормативъяс – вайӧ отсаламӧй миян ёртъяслы, - шыӧдчис Вячеслав Гайзер Коми Республикалӧн Каналан Сӧветса Веськӧдлысь Марина Истиховская дорӧ. – Колӧ индыны тайӧ организацияяслы торъя уджалан правилӧяс, оланпас серти инӧдъяс либӧ урчитны гражданалы ышӧдана мераяс. Тайӧ колӧ миянлы сы могысь, медым миян сиктса да карса уличаяс вылын вӧлі пӧрадок».

1530 пас